PTT ผนึก IRPC ลุยธุรกิจผลิตสินค้า “Life science” จ่อเดินเครื่อง Q4/64
PTT ผนึก IRPC ลุยธุรกิจผลิตสินค้า “Life science” จ่อเดินเครื่อง Q4/64
20 มี.ค. 2564

บริษัท ปตท. จำกัด (มหาชน) หรือ PTT แจ้งว่า คณะกรรมการบริษัทฯเมื่อวันที่ 18 มีนาคม 2564 ได้มีมติอนุมัติจัดตั้งบริษัท อินโนโพลีเมด จำกัด ซึ่งเป็นบริษัทร่วมทุนระหว่าง บริษัท อินโนบิก (เอเซีย) จำกัด (อินโนบิก) (บริษัทย่อยที่ปตท.ถือหุ้นทั้งหมด) และ บริษัท ไออาร์พีซี จำกัด (มหาชน) หรือ IRPC  (บริษัทในเครือ ปตท. ซึ่ง ปตท.ถือหุ้น 45.05%) มีทุนจดทะเบียน 260 ล้านบาท โดย อินโนบิก ถือหุ้นในสัดส่วน 40% และ IRPC ถือหุ้นในสัดส่วน 60% ของทุนจดทะเบียน
การจัดตั้ง บริษัท อินโนโพลีเมด จำกัด เพื่อรองรับธุรกิจผลิตและจำหน่ายผลิตภัณฑ์ผ้าประเภทไม่ถักไม่ทอ (Non-woven Fabric) และวัสดุสิ้นเปลืองทางการแพทย์ (Medical Consumables) ซึ่งสอดคล้องกับกลยุทธ์การลงทุนในธุรกิจใหม่ (New business) ของ ปตท. ในด้านวิทยาศาสตร์เพื่อชีวิต (Life science) โดยคาดว่าจะสามารถจดทะเบียนจัดตั้งบริษัทแล้วเสร็จภายในไตรมาสที่ 2/64 และดำเนินการผลิตเชิงพาณิชย์ภายในไตรมาส 4/64